Preke Lukas 21:27
Psalm 147:1, 2.
Psalm 149:1, 2.
Skriflesing: Lukas 21.
Teks: Lukas 21: 27
En dan sal hulle die Seun van die mens sien kom in 'n wolk, met groot krag en heerlikheid.
Ons is mense wat baie naby aan die wederkoms van die Here Jesus lewe. Hy het sekere dinge voorspel wat alles gaan gebeur wanneer sy wederkoms naby is. En Hy het ook gesê hoe ons gelowiges in daardie tye moet reageer wanneer die dinge gebeur.
Die een ding wat Hy gesê het, was dat die eindtyd gevul sal word met allerhande tekens in die natuur. In die eindtyd sal die natuur vir die mense 'n bedreiging inhou.
Hierdie tekens sal die mens met radeloosheid en met angs vervul omdat hy magteloos sal staan daarteenoor.
Daar sal 'n beklemming op die die mense lê.
In vers 26 staan daar dat die mense se harte sal beswyk. Letterlik staan daar dat hulle uit hulle siele uit sal wees van vrees en angs! Dit is omdat hierdie mense se siele net aan die aarde vasgemaak is.
Die woord wat in die Bybel met wêreld vertaal word, dui aan dat dit veral die plekke is waar mense woon, wat getref sal word.
Dinge sal vir hulle nog erger word, want selfs die magte van die hemele sal geskud word.
Die Here maak dit duidelik dat bedoel word alle kragte wat ons van die aarde af kan waarneem (kosmiese kragte) uit hulle reël sal raak as 'n voorspel vir die koms van die Seun van die mens.
Die betekenis van dit wat hier in die Bybel staan, is dat die mense wat in die laaste dae lewe so vasgevang gaan wees in die aarde en sy dinge dat hulle uit hulle siele sal raak as dinge hier skeefloop - omdat daar vir die wêreldmens geen toekoms is behalwe hierdie aarde en sy dinge nie.
Kyk bv. na wat hulle beskou as die magte van die hemele.
Hulle verstaan daaronder die son, maan en sterre. Die beeld wat die Here hier gebruik, kom van Jesaja 34: 4 af.
U moet nie dink dat hulle bedoel het dat die magte van die hemele die blyplek van die Here is nie. Selfs dit wat hulle die hemele noem, is nog steeds deel van die aarde. (Vgl. Dan. 8: 10; 2 Kon. 17: 16; Mark. 13: 25; Matt. 24: 29b.)
Die werklike saak waaroor dit gaan, kom dan aan die orde. Die Bybel begin 'n nuwe gedagte wat begin met die woorde: "en dan". Dan sal hulle die seun van die mens sien! Hy sal kom in 'n wolk - net soos Hy weggevaar het, so kom Hy ook weer (Handelinge 1: 9, 11).
Almal op die aarde sien die Here Jesus op die wolk, maar almal reageer nie eenders nie. Die klomp mense wat so in vrees vasgevang is sal dan besef dat die einde vir hulle aangebreek het. Hulle is dan in groot moeilikheid.
Maar met die gelowiges gaan dit heeltemal anders. Daar staan in vers 28 dat die gelowiges dan moet besef datdie verlossing op daardie oomblik daar is.
Die woord wat gebruik word vir verlossing, beteken "loskoop van gevangenes". (apolutroosis).
Verlossing beteken letterlik dat die Here Jesus ons op daardie oomblik losruk uit die besit van die hel en die duiwel se aanslae.
Dan is ons vry om in die Here se woonplek te gaan bly.
Dis waarom daar staan dat "julle" julle hoofde moet optel. Let op dat daar in die begin vertel word van die "nasies" wat so angsbevange is, maar nou word daar met heeltemal nuwe mense gepraat. Hulle is die gelowioges wat deur die Here "julle" genoem word.
En as hierdie dinge begin gebeur, kyk dan na bo en hef julle hoofde op, omdat julle verlossing naby is.
Dis wat die Nagmaal ook vanmôre aan u sê: Julle lewe in 'n tyd waarin daar baie spanning oor die gelowiges kom, maar tel julle koppe op en steek julle hande na die Here Jesus toe uit.
Hy het al julle sondes betaal. Hy het julle verlos met sy bloed, en Hy maak vir julle woonplek in sy Vader se huis.
Hy belowe met die Nagmaal dat Hy weer kom - dis waarom ons die opdrag het om die Nagmaal te vier totdat Hy weer kom.
Kom vier Nagmaal, en vat moed. Moet nie al u verwagtinge aan die aarde vasmaak soos wat die ongelowige mense doen nie. Wag totdat die Seun van die mens op die wolke verskyn, want Hy verskyn tot u redding.
Psalm 146:3, 6.
Psalm 116:1, 3, 9.
Tydens Nagmaal: Psalm 145:1, 9, 10, 11, 12.
Slotpsalm 103:8, 9, 11.